ANC skop Niehaus uit partyCarl Niehaus sê hy gaan appelleer teen ‘n besluit van die ANC se dissiplinêre komitee om hom uit die party te skop. (Foto: Twitter) Die ink op die omstrede ANC-lid Carl Niehaus se skorsingsbrief was Maandag skaars droog voor hy daarteen geappelleer het. “Ek het reeds appèl aangeteken teen dié bespotting van die gereg deur my onwettige skorsing deur die ANC se nasionale tugkomitee. “Omdat ek appèl aangeteken het, word die belaglike skorsing opgeskort. Ek bly dus ŉ lid van die ANC.” In die kennisgewing van sy voorneme sê Niehaus hy gee kennis van sy voorneme om te appelleer en dat hy die gronde hiervoor binne sewe dae sal voorlê. Niehaus, woordvoerder van die nou ontbinde Umkhonto weSizwe- militêre veteranevereniging (MKMVA) en ŉ stoere bondgenoot van oudpres. Jacob Zuma, het die afgelope ruk meestal manalleen buite die Nasrec-konferensiesentrum betoog dat pres. Cyril Ramaphosa die trekpas kry. I am back at NASREC GATE 2 picketing at the special @MYANC NEC Meeting. #RamaphosaMustGo! A LUTA CONTINUA!✊???? pic.twitter.com/tdmQVk8c8T — Carl Niehaus (@niehaus_carl) December 9, 2022 Sy skorsing volg nadat die ANC se nasionale dissiplinêre komitee Niehaus skuldig bevind het op aanklagte van wangedrag deurdat hy die party se naam in oneer gebring het. Die stappe teen hom het gevolg op sy vurige verdediging van Zuma nadat die Konstitusionele Hof die oudpresident aan minagting van die hof skuldig bevind het. Zuma is ses maande tronkstraf hiervoor opgelê. Niehaus het destyds onder meer aangevoer die hofuitspraak maak ook ŉ bespotting van die gereg en dat wetgewing selektief gebruik word om politieke en faksiegevegte te beslis. In ŉ video wat Niehaus vroeër vandag gedeel het, hou hy vol dat hy die opmerkings in opdrag van die MKMVA gemaak het nadat die vereniging amptelik op dié standpunt besluit het. Niehaus sê ook hy is sedertdien onderwerp aan vervolging deur die ANC se nasionale dissiplinêre komitee oor die stellings dat die regbank gekaap is. Hy sê in die video ook dat hy nog nie die brief – waarin besluit word dat hy uit die party geskop word – persoonlik ontvang het nie, maar op sosialemediaplatforms van die besluit verneem het. Niehaus sê dit is “geheel en al onaanvaarbaar” om op hierdie manier van die besluit te verneem en dat die komitee nie eens die “ordentlikheid” gehad het om hom self van die “wraakgierige besluit” in te lig nie.